Kua kite ahau i tono atu te kerēme tuatahi ki roto i Te Rōpū Whakamana i Te Tiriti o Waitangi, Te Taraipiuna rā i taua tau, ā, i puta te ripoata Te Whanganui-ā-Orotū i te tau 1995, ka tīmata ngā kōrero kei waenganui i te rōpū o te hapū me te Karauna i te tau 2010. E ono tau pea te roa o ngā kōrero kātahi ka haina i te whakaaetanga whakataunga i ngā kerēme i taua tau. Engari, i uru mai te pire tuatahi ki roto i tēnei Whare Pāremata i te tau 2019. E mihi ana ahau ki ngā Minitā o taua wā, ki ngā kaimahi o taua wā e whakawhitiwhiti ana i ngā kōrero kia whakatau i ēnei kerēme. E mihi hoki ana ki te Komiti Whiriwhiri Take Māori o taua nohoanga o te Whare Pāremata. Ko tētahi o ngā Māngai o Te Whare, ko Adrian tētahi o ngā mema, kātahi anō ia ka puta i tēnei Whare, engari e mihi ana ki a ia, ki ētahi atu o ngā mema hoki.